**AIŠKINAMASIS RAŠTAS**

**DĖL SPRENDIMO KEISTI KLAIPĖDOS MIESTO SAVIVALDYBĖS TARYBOS**

**2009-10-29 SPRENDIMĄ NR. T2-279 „ DĖL KLAIPĖDOS MIESTO SANITARIJOS IR HIGIENOS TAISYKLIŲ PATVIRTINIMO“ IR PANAIKINTI KLAIPĖDOS MIESTO SAVIVALDYBĖS TARYBOS 2011-09-23 SPRENDIMĄ NR.T2-301 „DĖL DRAUDIMO NEPILNAMEČIAMS RŪKYTI KLAIPĖDOS MIESTO SAVIVALDYBĖS VIEŠOSE VIETOSE“**

1. **Sprendimo projekto esmė, tikslai ir uždaviniai.**

Šiuo sprendimo projektu siūloma riboti rūkymą, mieste plečiant nerūkymo zonas labiausiai vaikų-paauglių lankomose vietose. Naikinamu Tarybos 2011-09-23 sprendimu Nr. T2-301 suformuotas draudimas nepilnamečiams rūkyti savivaldybės teritorijos viešose vietose viršijo Lietuvos Respublikos tabako kontrolės įstatymu savivaldai suteiktus įgaliojimus. Siūlomu sprendimo projektu siekiama sudaryti saugesnę ir sveikesnę gyvenamąją aplinką mieste, gyventojams nuo mažens nuosekliai plėtojant sveikos gyvensenos įgūdžius.

**2.  Projekto rengimo priežastys ir kuo remiantis parengtas sprendimo projektas.**

Lietuvos Respublikos vietos savivaldos įstatymo 16 straipsnio 2 dalies 36 punktu išimtinei savivaldybės tarybos kompetencijai priskiriama taisyklių, už kurių pažeidimą atsiranda administracinė atsakomybė, ir kitų taisyklių tvirtinimas. Suvokiant atsakomybę už miesto gyventojų sveikatą ir siekiant įtraukti bendruomenę į sveikatinimo veiklą, parengtu sprendimo projektu siūloma keisti Tarybos 2009-10-29 sprendimu Nr. T2-279 patvirtintų Klaipėdos miesto sanitarijos ir higienos taisyklių 18 punktą, plečiant nerūkymo zonas ir vietas labiausiai vaikų-paauglių lankomose viešose vietose.

Klaipėdos miesto savivaldybės tarybos 2011-09-23 sprendimu Nr. T2-301 buvo priimtas draudimas Klaipėdos miesto savivaldybės viešose vietose rūkyti nepilnamečiams asmenims (iki 18 metų). Lietuvos vyriausiasis administracinis teismas 2012-08-09 nutartyje Nr. A146-1917/2012 pateikė išaiškinimą, kad vadovaujantis LR Tabako kontrolės įstatymo 19 straipsnio 3 dalimi, savivaldybių tarybos turi teisę uždrausti rūkyti viešose (parkuose, skveruose ir kt.) ir kitose jų valdymo kompetencijai priklausančiose *vietose*, o ne nustatyti *grupes asmenų, kuriems draudžiama rūkyti*. Dėl šio sprendimo neteisėtumo Vyriausybės atstovo Klaipėdos apskrityje tarnybos 2012 m. rugpjūčio 16 d teikimu Nr. (5.1)-TR-166 ir paskutiniu 2012-12-19 raštu Nr. (5.1.)-S13-419 „Dėl teikimo įvykdymo termino pratęsimo“ siūloma pripažinti netekusiu galios Klaipėdos miesto savivaldybės tarybos 2011-09-23 sprendimą Nr. T2-301 „Dėl draudimo nepilnamečiams rūkyti Klaipėdos miesto savivaldybės viešose vietose“.

**3. Kokių rezultatų laukiama.**

Rengiant sprendimo projektą, atsižvelgta į Narkotikų kontrolės komisijos 2011-2012 metų daugkartinius siūlymus riboti rūkymą mieste. Šiuo sprendimo projektu, išsaugant sveikos elgsenos įpročių ugdymo prioritetus, bus panaikintas neteisėtas Klaipėdos miesto savivaldybės tarybos 2011-09-23 sprendimas Nr. T2-301 „Dėl draudimo nepilnamečiams rūkyti Klaipėdos miesto savivaldybės viešose vietose“.

**4. Sprendimo projekto rengimo metu gauti specialistų vertinimai.**

Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Lėšos nereikalingos.

**7. Galimos teigiamos ar neigiamos sprendimo priėmimo pasekmės.**

Neigiamų pasekmių nenumatoma.

**8. Prie sprendimo projekto pridedama:**

1. Lietuvos Respublikos vietos savivaldos įstatymo 16 straipsnio 2 dalies 36 punktas, 18 straipsnio 2 dalis (1 lapas).

2. Lietuvos Respublikos tabako kontrolės įstatymo 19 straipsnio 3 dalis (1 lapas). (Žin., 1996, Nr. 11-281; 2003, Nr. 117-5317)

3. Klaipėdos miesto savivaldybės tarybos 2011 m. rugsėjo 23 d. sprendimas Nr. T2-301 „Dėl draudimo nepilnamečiams rūkyti Klaipėdos miesto savivaldybės viešose vietose“.

Prašome pritarti teikiamam sprendimo projektui.

Sveikatos apsaugos skyriaus vedėja Janina Asadauskienė

1 priedas

**LIETUVOS RESPUBLIKOS VIETOS SAVIVALDOS ĮSTATYMO PAKEITIMO**

**ĮSTATYMAS Nr. X-1722 (Aktuali 2013-01-01**)

**16 straipsnis. Savivaldybės tarybos kompetencija**

2. Išimtinė savivaldybės tarybos kompetencija:

36) taisyklių, už kurių pažeidimą atsiranda administracinė atsakomybė, ir kitų taisyklių tvirtinimas;

**18 straipsnis. Nuostatos dėl teisės aktų sustabdymo, panaikinimo, apskundimo**

1. Savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba. Kitų savivaldybės viešojo administravimo subjektų priimtus teisės aktus gali sustabdyti ar panaikinti pagal kompetenciją savivaldybės taryba. Savivaldybės administracijos direktorius ar kiti savivaldybės viešojo administravimo subjektai savo priimtus teisės aktus gali sustabdyti ir juos pakeisti ar panaikinti. Savivaldybės administracijos direktoriaus pavaduotojo pagal kompetenciją priimtus teisės aktus gali sustabdyti ar panaikinti jis pats arba savivaldybės administracijos direktorius.

2 priedas

**LIETUVOS RESPUBLIKOS TABAKO KONTROLĖS**

**ĮSTATYMAS Nr. I-1143 (Aktuali 2012-07-04)**

**19 straipsnis. Tabako gaminių vartojimo ribojimas**

3. Savivaldybių tarybos turi teisę uždrausti rūkyti viešose (parkuose, skveruose ir kt.) ir kitose jų valdymo kompetencijai priklausančiose vietose.

3 priedas

**KLAIPĖDOS MIESTO SAVIVALDYBĖS TARYBA**

**SPRENDIMAS**

**DĖL DRAUDIMO NEPILNAMEČIAMS RŪKYTI KLAIPĖDOS MIESTO SAVIVALDYBĖS VIEŠOSE VIETOSE**

2011 m. rugsėjo 23 d. Nr. T2-301

Klaipėda

Vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) 16 straipsnio 4 dalimi, Lietuvos Respublikos tabako kontrolės įstatymo (Žin., 1996, Nr. 11-281; 2006, Nr. 61-2175) 19 straipsnio 3 dalimi, Lietuvos Respublikos vaiko teisių pagrindų įstatymo (Žin., 1996, Nr. 33-807) 44 straipsnio 1 dalimi ir atsižvelgdama į Lietuvos Respublikos vaiko teisių pagrindų įstatymo 4 straipsnio 1 punktą, 43 straipsnio 1 dalį, Klaipėdos miesto savivaldybės taryba n u s p r e n d ž i a:

1. Uždrausti nepilnamečiams (iki 18 metų amžiaus) asmenims rūkyti Klaipėdos miesto savivaldybės viešose vietose: aikštėse, gatvėse, keliuose, pėsčiųjų ir dviračių takuose, parkuose, skveruose, miškuose, prie vandens telkinių, maudymosi vietose, vaikų žaidimo aikštelėse, daugiabučių gyvenamųjų namų kiemuose, sporto, kultūros ir kituose renginiuose, savivaldybės įmonių, įstaigų patalpose ir jų teritorijose bei kituose visuomenės reikmėms naudojamuose pastatuose ir jų teritorijose.

2. Nustatyti, kad šis sprendimas įsigalioja nuo 2011 m. lapkričio 1 d.

3. Skelbti apie šį sprendimą vietinėje spaudoje ir visą sprendimo tekstą – Klaipėdos miesto savivaldybės interneto tinklalapyje.

Savivaldybės meras Vytautas Grubliauskas